F'April li għadda, il-Kunsill Lokali tan-Nadur ta offerta lill-kumpanija Said Construction għall-kiri ta' vann jew trakk. Filwaqt li qabel dawn it-tipi ta' xogħlijiet kienu jingħataw b'ordni diretta, din id-darba nħarġet sejħa għall-offerti, u l-kumpanija Said Construction irriżulta li kellha l-orħos offerta. Id-diretturi ta' din il-kumpanija kienu Josef Said u Peter Paul Said, it-tnejn li huma ħut l-eks-Ministru Chris Said. Is-Sindku tar-raħal huwa Edward Said –ħuhom ieħor. Minn stħarriġ li għamilna jirriżulta fatt kurjuż ħafna: din il-kumpanija ilha xolta mill-2009, tant li l-istatus tagħha hu mniżżel bħala 'struck off' mir-reġistru tal-kumpaniji tal-MFSA. Għalhekk huwa misteru liema bħalu kif jista' jkun li kumpanija xolta fl-2009 rebħet tender f'April tal-2016. Xħin rajna l-iskeda ta' pagamenti ta' bejn Marzu u April li għadda fis-sit elettroniku tal-Kunsill, innutajna fatti oħra interessanti. Pagament minnhom lil Peter Paul Said jitkellem dwar il-kiri ta' vann għal xogħlijiet li kellhom isiru bejn fl-ewwel tliet xhur tas-sena. Minkejja li dan il-kuntratt suppost ingħata b'tender, it-tender ta' kiri ta' vann intrebaħ nhar it-12 t'April li għadda; ċjoè wara li x-xogħol inkwistjoni seħħ, bejn Jannar u Marzu. Pagament ieħor jinteressana għax jitkellem dwar il-kiri ta' vann. Iżda minflok ġie mogħti lil Said Construction Limited, ingħata lil Peter Paul Said – u bilfors, għax ma setgħux isiru pagamenti lil Said Construction bħala kumpanija li ma teżistix. Minbarra b'rabta mal-kumpanija fantażma li rebbħitu tenders, żvelajna aktar dwar Peter Paul Said. Għedna li ħa 139 biċċa xogħol mill-Kunsill Lokali tan-Nadur, li swew xejn inqas minn €117,457.54. Fl-istess ħin li kien għaddej dan kollu, it-tmexxija tal-Kunsill Lokali tan-Nadur irrifjutat li twaqqaf kumitat tal-finanzi kif titlob il-liġi. Dan kien bejn Jannar 2013 u April li għadda – meta l-Kunsill Lokali tan-Nadur kien immexxi minn Charles u Edward Said, it-tnejn ħut Chris Said, membru mix-Shadow Cabinet ta' Simon Busuttil. Rapport tal-Bord tal-Governanza nnota nuqqasijiet kbar fil-mod kif kien jaħdem Charles Said. Minbarra dan, inġibdet l-attenzjoni li tista' ssir investigazzjoni ħafna aktar fil-fond dwar il-mod li bih l-eks-Sindku Charles Said kien iqassam xogħol lil ħuh. Infatti, jeżistu volumi ta' dokumentazzjoni dwar l-użu ħażin ta' fondi pubbliċi mill-Kunsill Lokali tan-Nadur. Dawn il-fatti jkomplu jgħaqqdu mal-indħil ta' Chris Said fl-allokazzjoni ta' fondi lill-kunsill lokali, meta kien Segretarju Parlamentari responsabbli mill-kunsilli. L-indħil ċar ta' Chris Said ħareġ f'investigazzjoni li ħejja l-Uffiċċju tal-Awditur Ġenerali, li ma tħalli ebda dubju dwar x'għandu jagħmel Simon Busuttil rigward bniedem li sal-lum għadu qrib ħafna tiegħu. Minkejja dan, Chris Said għadu jidher maġenb Busuttil, u ma jidher li hemm ebda forma ta' rimors jew spjega min-naħa tal-Oppożizzjoni. Forsi għax għalih stess il-Partit Nazzjonalista juża kejl differenti.